Christine Antorini (S), 2007-01-12:
Vi ved, at der er en gruppe unge, som ikke er i stand til at kunne starte på en ordinær ungdomsuddannelse, medmindre der laves nogle særskilte forløb for dem.
Her har egu’en været et rigtig godt redskab til nogle af de unge, som havde brug for et længere forløb for at være klar til typisk at kunne starte med en erhvervsuddannelse.
Dilemmaet har været, at det udmærkede egu-tilbud, der har eksisteret i lovgivningen, ikke er blevet brugt af særlig mange, og derfor støtter vi varmt, at kommunerne nu får en forpligtelse til, at de skal give egu-tilbud til den her gruppe af unge.
Men vi har også bemærket, at det i høringssvarene over en bred bank fremgår, at det faktisk ikke står særlig tydeligt, at det er en forpligtelse.
Det kan godt være, at det retligt står på den rigtige måde, men jeg tror, det er en vigtig intention, at vi får tydeliggjort, at det er en forpligtelse for kommunerne, for det er det, der har været barrieren for et uddannelsestilbud, der faktisk ellers har været skruet helt rigtigt sammen til den her gruppe af unge, der har brug for et forforløb, før de starter på en erhvervsuddannelse.
I forhold til produktionsskolerne er det jo en anden gruppe unge.
Det er unge, som typisk har en vifte af problemer, der gør, at de ikke er i stand til at starte på en uddannelse.
Det er ikke alene unge, der har faglige problemer, men unge, som har svære sociale vilkår; unge, der har haft store problemer i deres hjem med forældre; unge, der er ude i kriminalitet; unge, der har misbrugsproblemer.
Her taler vi virkelig om den gruppe unge, der har brug for et særligt fokus i form af et tilbud, så de får en chance her i livet.
Vores hjerte banker for produktionsskolerne.
Vi mener, at produktionsskolerne gør et utrolig vigtigt arbejde for en gruppe af unge, som vi ikke kan opfange gennem de ordinære uddannelsestilbud.
Men der er et punkt, hvor vi helt alvorligt er bekymrede for, om vi kommer til at svigte de unge.
For et er, at produktionsskolen selvfølgelig ikke skal være det sted, hvor man bliver i lang tid, men noget andet er, at produktionsskolen netop skal tage udgangspunkt i den enkelte unge med de særlige problemer, som den unge har, og så gøre vedkommende klar til at kunne starte på en erhvervsuddannelse.
Det, der står i lovforslaget, er, at hovedparten af de unge, som er i et produktionsskoleforløb, efter 3 måneder skal starte i et kombinationsforløb.
Vi synes, det er en god idé, at man målretter produktionsskolen, så den unge på sigt ender med at kunne starte på en erhvervsuddannelse.
Det er hele formålet med også at have en målsætning om, at 95 pct. af de unge skal gennemføre.
Men det nytter ikke, at vi sætter en begrænsning ind, der gør, at nogle af de unge, som måske har brug for at skulle være der i længere tid end 3 måneder, ikke har muligheden på grund af det her lovforslag.
Vi har også noteret os, at der er nogle bløde formuleringer, der siger, at det som sagt er hovedparten.
Der kommer nogle eksempler, hvor man for unge kan fravige reglen om de 3 måneder, men vi vil i udvalgsarbejdet tage op, om det ikke kan blive endnu tydeligere, at det er med udgangspunkt i den enkelte unge, at man laver et forløb.
Det betyder også, at skal de 3 måneder fraviges, så skal der selvfølgelig fraviges.
Det her handler om, at når den unge har været igennem produktionsskoleforløbet i den tid, det skal vare, så starter vedkommende på kombinationsforløbet på det rigtige tidspunkt, og om, at også kombinationsforløbet kan være længere end de 5 uger, der som udgangspunkt står.
For os er det afgørende, at det her kommer til at hjælpe den gruppe, som ikke har en chance i det ordinære uddannelsessystem.
Det fokus vil vi lægge i udvalgsarbejdet, og jeg håber også, at ministeren vil komme ind med nogle supplerende bemærkninger om den her gruppe, så vi ikke risikerer at miste dem på grund af de lidt skrappe tidsfrister, der er.
Men når det er sagt, støtter vi selvfølgelig de andre ting, som ligger i lovforslaget.
Men det er en mærkesag for os, at vi får på plads, at der skal tages udgangspunkt i den enkelte unge, som skal hjælpes gennem produktionsskoleforløbet.